སྟོན་ཀར་སྨུག་སྤྲིན་རེ་རེ་ལུག་ཁྱུ་རི་སྤྱང་གིས་དེད་པ་ལྟར་དུ་འཚུབ་ཆ་ཉིལ་ལེར་རྒྱུ་བཞིན་ཡོད་ན་ཡང་།ངའི་ཡ་ཆུང་གངས་དཀར་དབུས་ཀྱི་ཁྲུང་ཁྲུང་སྐེ་རིང་དེ་དག་ད་ནི་ཕྱོགས་ངེས་མེད་དུ་འགྲིམ་རྒྱུའི་སྟ་གོན་བྱས་འདུགཁོ་ཚོར་རང་དབང་གི་གཤོག་པ་རིང་དྲག་པས།ཁོད་ཡངས་པའི་རྩྭ་ཐང་།མཐའ་ཡས་པའི་རྒྱ་མཚོ་སོགས་སྐྱོད་པར་བྱེད་པའི་གཤོག་པ་ཡོད་ཅིང་།སྔོ་ལྟེམས་མེར་འཁྱིལ་བའི་མཚོ་འཇིངས་ནས་སེམས་ཀྱི་གྲུ་ཁ་གཞན་དུ་བསྒྱུར་བར་འདོད་ཡོད་པས་ན།སེམས་ཀྱི་ཁྲུང་ཁྲུང་ལགས།ཐོག་མར་ངས་ཁྱེད་ལ་ནས་ཆང་གི་མཆོད་ཁ་འཕེན་འདོད།ཁྱོད་ཀྱིས་གཡའ་དག་པའི་མཁའ་དབྱིངས་སུ་ཁ་བ་དང་ལྷན་དུ་བཞུད་སྐབས།ངའི་དྲན་གདུང་གི་མེ་ལྕེ་ཤིང་སྡོང་སྟེང་གི་ལོ་མ་ལྟར་དུ་ས་ལ་ཟགས་ཤིང་།འཁྱམ་རོམ་དུ་གྱུར་བའི་ཡུལ་ལྗོངས་ཤིག་ནས་ངས་ཁེར་རྐྱང་མཚོན་བྱེད་ཀྱི་གདངས་དབྱངས་ཤིག་ལ་ཉན་ཞོར་མདུན་གྱི་ཤོག་ལྷེའི་ངོས་སུ་ཁྲུང་ཁྲུང་སྐེ་རིང་ཞེས་པའི་ཡིག་འབྲི་འགའ་བཞེངས་བསྐྲུན་བྱས་ཡོད།དེ་ནི་ཁྱོད་རྒྱབ་གཟུགས་སམ་གྲིབ་མ་མཚོན་བྱེད་ཅིག་ཡིན་ཟེར་ནའང་མི་ཆོག་རྒྱུ་མེད།སེམས་ཀྱི་ཁྲུང་ཁྲུང་ལགས་ཁྱེད་རེ་ཞིག་བདེ་མོ།།